“Dori-Darmon” акциядорлик компаниясининг 2024 йил фаолияти якунлари ва 2025 йил режалари бўйича МАЪРУЗА

Ҳам иқтисодий, ҳам ижтимоий аҳамиятга эга бўлган фармацевтика соҳасига давлат томонидан кенг имкониятлар яратилмоқда. Охирги етти йилда фармацевтикада ишлаб чиқариш 2 карра ошган. Экспорт 11 баробар кўпайган.  Юртимизда 3,5 минг турдаги дори воситалари ва тиббий буюмлар ишлаб чиқарилаяпти. 
2025 йил 1 март ҳолатига  Ўзбекистон фармацевтик бозорида дори воситаларини улгуржи реализацияси билан шуғулланувчи корхоналар сони 466 тани ташкил этади. Ана шулардан бири бир асрлик тарихга эга бўлган “Dori-Darmon” акциядорлик компаниясидир. 
Улгуржи ва чакана савдо билан шуғулланувчи компаниямиз тизимида 1480 дан ортиқ ижтимоий дорихона ва дорихона шахобчалари  фаолият юритади. Ушбу дорихоналарнинг 1384 таси ёки 88 фоизи қишлоқ ҳудудларида жойлашган. 

ТАЪМИНОТ ЙЎНАЛИШИДА

“Dori-Darmon” акциядорлик компанияси ва унинг ҳудудий бўлинмалари Соғлиқни сақлаш вазирлиги тизимидаги ва бошқа даволаш-профилактика муассасаларининг асосий таъминотчиларидан бири ҳисобланади. 2024 йил  давомида:
· соғлиқни сақлаш вазирлигига қарашли даволаш профилактика муассасаларига  –160,8 млрд. сўмлик;  
· бошқа даволаш профилактика муассасаларига – 69,2 млрд. сўмлик; 
· хусусий секторга – 30,5 млрд. сўмлик;
· ҚВП ва ҚОПларга – 77,6 млрд. сўмлик; 
· ҳарбий даволаш муассасаларига – 2,9  млрд. сўмлик дори воситалари ва тиббиёт буюмлари етказилди.
      

ИМТИЁЗЛИ АСОСДА ДОРИ ВОСИТАЛАРИ БИЛАН ТАЪМИНЛАШ

  Ўзбекистон Республикаси Вазирлар Маҳкамасининг 2013 йилдаги 204-сон қарори билан Амбулаторияда даволанишда дори воситалари билан имтиёзли таъминланиш ҳуқуқига эга бўлган 14 тоифадаги шахслар рўйхати белгиланган. 2024 йил давомида мазкур рўйхатдаги шахсларга компаниямиз ва унинг тизимидаги жамиятларга қарашли дорихоналар орқали 408 716 та  рецепт асосида орқали   31 млрд. 755  млн. сўмдан ортиқ  дори воситаси ва тиббиёт буюмлари бепул берилди. 
Бундан ташқари, 2024 йил давомида компаниянинг реимбурсация дастурига уланган дорихоналари орқали жами 4,6 млрд. сўмлик дори воситалари беморларга электрон рецепт орқали бепул берилди. Реимбурсация дастури доирасида гипертония ва юрак ишемик касаллиги, қандли диабетнинг 2-тури, бронхиал астма, ўпканинг сурункали обструктив касаллиги билан диспансер назоратида турган беморлар оилавий шифокорларига мурожаат этиб, электрон рецепт асосида дорихоналардан 27 турдаги дори воситаларини бепул олишлари мумкин.
Маълумки, Ўзбекистон Республикаси Президентининг  2024 йил 5 сентябрдаги “Давлат тиббий суғурта механизмларини жорий этишга оид чора тадбирлар тўғрисида” ги Қарорига кўра, 2024 йил якунига қадар Тошкент шаҳри ва Сирдарё вилоятида давлат тиббий суғурта механизмлари жорий этилиши белгиланган эди. Жорий йил бошидан эса Қорақалпоғистон Республикаси, Навоий, Самарқанд, Бухоро, Хоразм, Қашқадарё вилоятларида электрон дорихона тизимини  жорий этиш бошланди, 2026 йил якунига қадар барча ҳудудларда йўлга қўйилиши белгиланган.
Бугунги кунда компанияга қарашли 89 та, шундан Сирдарё вилоятидаги 44 та ва Тошкент шаҳридаги 45 та дорихона ва дорихона шохобчалари реимбурсация дастури бўйича иш олиб бормоқда. Компания тизимидаги жамиятларга қарашли дорихоналарда ҳам реимбурсация дастурини ўрнатиш ишлари бошлаб юборилган.
ФАРМАЦЕВТИКА СОҲАСИГА ЗАРУР АМАЛИЁТЛАР (GXP) ТАЛАБЛАРИНИ ЖОРИЙ ЭТИШ
Аҳолини сифатли ва хавфсиз дори воситалари билан таъминлаш учун улар халқаро даражада эътироф этилган стандартлар асосида ишлаб чиқарилиши, сақланиши, лаборатория экспертизасидан ва клиник текширувлардан ўтиши керак. Дунёнинг ривожланган мамлакатларида фармацевтика маҳсулотларининг ушбу талабларга мувофиқлигини таъминлаш мақсадида GxP концепцияси жорий этилган.
GxP – бу фармацевтика саноатининг турли йўналишларидаги “зарур амалиётлар”, шу жумладан Зарур ишлаб чиқариш амалиёти (GMP), Зарур дистрибюторлик амалиёти (GDP), Зарур лаборатория амалиёти (GLP), Зарур клиника амалиёти (GCP), Зарур фармназорат амалиёти (GVP), Зарур фармацевтика (дорихона) амалиёти (GPP)ни ўз ичига олган яхлит стандартлар тизими саналади.
Фармацевтика маҳсулотларининг улгуржи савдоси билан шуғулланувчи маҳаллий корхоналар GDP - “Зарур дистрибьюторлик амалиёти” талабларига жавоб бериши лозим. Бу  сертификат давлат харид танловларида иштирок этишни, шунингдек, ташкилотнинг дистрибьюторликнинг барча босқичларида дори воситаларини сифатли олиб келиш, сақлаш, етказиб беришдаги фаолияти ишончли, самарали эканлигини кафолатлайди.
“Дори-Дармон” акциядорлик компанияси ва тизимдаги  жамиятлар GDP сертификатига эга. Фақатгина, “Наманган Дори-Дармон” акциядорлик жамияти қолган, бу ерда ҳам  GDP талаблари бўйича таьмирлаш ишлари тугатилган, тез кунларда сертификат олиши кутилаяпти.
Давлатимиз раҳбарининг 2024 йил 23 январдаги “Фармацевтика соҳасини тартибга солиш бўйича қўшимча чора-тадбирлар тўғрисида”ги фармони кўра, фармацевтика маҳсулотларини чакана сотиш билан шуғулланувчи тармоқли дорихоналар 2025 йил 1 январга қадар ҳамда бошқа дорихоналар 2026 йил 1 январга қадар Зарур дорихона амалиёти (GPP) миллий талабларига мувофиқ мажбурий сертификатлаштирилиши белгиланган. Бугунги кунга қадар  компания ва тизимдаги жамиятларга қарашли 800 та  дорихоналар GPP сетификати асосида фаолият кўрсатмоқда. 

ИЖТИМОИЙ ЛОЙИҲА
2024 йилнинг август ойида "Дори-Дармон" АК ва Ўзбекистон Республикаси Президенти ҳузуридаги Ижтимоий ҳимоя миллий агентлиги билан ҳамкорликда янги ижтимоий лойиҳани йўлга қўйди. Лойиҳа доирасида ижтимоий ҳимояга муҳтож аҳолига мурожаатлар асосида пешоб қабул қилгич, (мочеприемник) етказиб берилмоқда. Лойиҳа йўлга қўйилгандан бошлаб йил якунига қадар  600 дан ортиқ мочеприемник етказиб берилди.

ХАЙРИЯ ЁРДАМЛАРИ
«Dori-Darmon» акциядорлик компанияси ҳомийлик ёрдамларига алоҳида эътибор қаратади. Хусусан, 2024 йилда Республика ихтисослаштирилган гематология ва қон қуйиш илмий-амалий тиббиёт марказига 151 млн. сўмлик дори-дармонлар, тиббиёт буюмлари ва гигиена воситалари хайрия ёрдами сифатида етказиб берилди. 

МАҲАЛЛИЙ ВА ХОРИЖИЙ ИШЛАБ ЧИҚАРУВЧИЛАР БИЛАН ҲАМКОРЛИК
  Компаниямиз 50 дан ортиқ маҳаллий ва хорижий етакчи ишлаб чиқарувчи корхоналар билан ҳамкорлик қилиб келмоқда. 2024 йилда маҳаллий ишлаб чиқарувчилар ва дистрибьюторлардан 54 млрд. 446 млн сўмлик, хорижий таъминотчилардан эса,  118 млрд. 31 млн сўмлик фармацевтик маҳсулотлар харид қилинган. 

ТОВАР АЙЛАНМАСИ
Умуман олганда, компаниянинг ҳисобот йилида умумий товар айланмаси  659,8 млрд сўмни, шундан улгуржи товар айланмаси 435,8 млрд.сўмни, чакана товар айланмаси 223,9 млрд. сўмни ташкил этди. 

       КОРРУПЦИЯНИ ОЛДИНИ ОЛИШ
  Жорий йилнинг 5 март куни Президент раислигида коррупциянинг олдини олиш бўйича кенгайтирилган йиғилишда, Давлатимиз раҳбари “Коррупцияни олдини олиш – давлат хизматига профессионал ва фидойи кадрларни танлаш ҳамда уларни “ҳалоллик вакцинаси” билан эмлашдан бошланади”,  деб таъкидлаб ўтди. Компания тизимида ҳам коррупцияни олдини олиш борасида “Комплаенс-назорат” хизмати томонидан муайян ишлар амалга оширилди:
Компания ва унинг таркибидаги жамиятлар ходимлари иштирокида 7 марта ҳуқуқий-тарғибот йиғилишлари ҳамда 130 та маъсул ва мансабдор шахслар билан алоҳида суҳбатлар ўтказилди.
“Комплаенс-назорат” хизмати ва тегишли тармоқлари билан ҳамкорликда 11 та ўрганишлар олиб борилиб, аниқланган қонунбузилишлар юзасидан қонуний чоралар кўришлик учун 7 ҳолатда   18 млрд. 793,1 млн. сўм етказилган зарар суммаси бўйича тўпланган хужжатлар ҳуқуқни мухофаза қилувчи органларига юборилган бўлиб, 4 та ҳолатда жиноят ишлари қўзғатилган.
Шунингдек, 2024 йилда Коррупцияга қарши курашиш агентлиги ва бошқа ташкилотлардан келиб тушган топшириқ, кўрсатма ва бошқа алоқа хатлари ҳамда фуқаролар ва юридик шахслардан келиб тушган 24 та ариза ва мурожаатлар белгиланган тартибда қонуний кўриб чиқилиб, ўз вақтида жавоб хатлари берилиши таъминланган.

МАЛАКА ОШИРИШ
 “Дори-Дармон” акциядорлик компаниясининг асосий кучи- бу кучли билим ва тажрибага эга бўлган ходимлари саналади. Ҳар йили замон талабидан келиб чиққан ҳолда ходимларнинг малака оширишига жиддий эътибор қаратилади. 2024 йилда компания ва унинг тизимидаги жамиятларда  200 га яқин ходимлар, дорихоначилар GPP, GDP  ва бошқа йўналишларда ўқув курсларида иштирок этди. Жамиятларда  ҳам ходимлар, фармацевт ва провизорлар мунтазам малака ошириб бормоқда. 

МУРОЖААТЛАР
Шу ўринда мурожаатларга тўхталиб ўтсак.  «Dori-Darmon» акциядорлик компанияси томонидан жисмоний ва юридик шахсларнинг мурожаатлари Ўзбекистон Республикасининг «Жисмоний ва юридик шахсларнинг мурожаатлари тўғрисида»ги Қонуни талабларига қатъий риоя этилган ҳолда кўриб чиқилади. Компанияга 2024 йил давомида жисмоний ва юридик шахслардан жами 7664 та мурожаат келиб тушди, шулардан 290 таси Ўзбекистон Республикаси Президентининг виртуал қабулхонасидан, 102 таси компаниянинг веб сайтига, 33 таси компаниянинг ботига келиб тушган, 16 таси ёзма шаклда йўлланган.  Шунингдек, компания тизимида фаолият юритаётган   (78) 120-16-61 ишонч телефони орқали 7223 нафар фуқаро мурожаат қилган. Мурожаатларнинг асосий қисми дори воситаларини топишда, олишда кўмаклашиш, бўш иш ўринлари бўйича бўлган ва барчаси тегишли мутахассислар томонидан ўрганилиб, ижобий ҳал этилган ҳолда, асосли жавоб қайтарилди.
Шу ўринда пойтахт аҳолиси, жумладан, имтиёзли беморларга хизмат кўрсатиш сифатини  яхшилаш мақсадида Тошкент шаҳридаги дорихоналаримизда дори-дармон ва тиббий маҳсулотларнинг мавжудлиги тўғрисида батафсил маълумот берувчи  “1002” маълумот хизмати ишлаб турганлигини ҳам эслатиб ўтмоқчиман. 

2025 ЙИЛ УЧУН МАҚСАД ВА ВАЗИФАЛАР
Компания белгиланган вазифаларидан келиб чиққан ҳолда 2025 йилда ҳам ўз олдига ўлкан мақсадларни қўйган:
· аҳолини сифатли дори воситалари билан таъминлаш даражасини янада ошириш учун дори воситалари ассортиментини кўпайтириш;
· аҳолининг айрим тоифаларини имтиёзли асосда ижтимоий аҳамиятга эга  дори воситалари билан мунтазам таъминлаш;
· Қорақалпоғистон Республикаси, Навоий, Самарқанд, Бухоро, Хоразм, Қашқадарё вилоятларидаги жамиятларимиз дорихоналарини реимбурсация тизимига улаш ва аҳолига электрон рецепт асосида дори воситаларини олишда қулайлик яратиш; 
· компания тизимидаги барча дорихоналарни GPP миллий талабларига мувофиқ бўлишига эришиш; 
· маҳаллий ва хорижий ишлаб чиқарувчилар билан ҳамкорлик алоқаларини кенгайтириш, хусусан хорижий ишлаб чиқарувчиларнинг 259,3 млрд сўмлик, маҳаллий ишлаб чиқарувчилардан 172,9 млрд сўмлик товар харид қилиш;
· компаниянинг умумий товар айланмасини 294,0 млрд. сўмга етказиб, 7,7 млрд. сўм  соф фойдага эришиш режалаштирилган.

